Busby Berkeley
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske filmskapere
Busby Berkeley var en filmregissør og koreograf fra USA. Han arbeidet som filmkoreograf på rundt 30 filmer fra og med Forty-Second Street (42. gate, 1933), og regisserte vel 20 av dem fra og med Gold Diggers of 1935 (1935).
Med sine kaleidoskopiske og spektakulære shownumre med hundrevis av smilende kvinner som dekorasjon, skapte han en unik musikalstil. Han gjorde seg særlig bemerket med nyskapende kameravinkler hvor kameraet er plassert loddrett over scenen, og fanger inn skuespillere og dansere som beveger seg i abstrakte, geometriske mønstre.Etter hvert som den ekstravagante stilen gikk av moten og de astronomiske produksjonskostnadene gjorde filmene lite lønnsomme, gikk han over i mer intime formater. I sin siste film, Billy Rose's Jumbo (Verdens festligste pike, 1962) med Doris Day, gjenskapte han det klassiske amerikanske sirkuset i all sin prakt, men stod bare for koreografien. Les mer i Store norske leksikon Film i USA